Laudatio Romanovi Kaliskému
k udeleniu Ceny Vojtecha Zamarovského  
Rok narodenia: 1944, tak nazval Roman Kaliský jednu zo svojich esejí v knihe Konfrontácie. Napriek tomu do slovenskej povojnovej tlače a tým do dejín  slovenskej žurnalistiky, vkročil  zrelý človek, ktorý sa onedlho zaradí medzi najvýznamnejších slovenských novinárov  20. storočia. 
V čase, keď režim chcel kamuflovať demokraciu účasťou nekomunistických politických strán na vedení štátu, v takzvanom Národnom fronte, bol aj poslancom Slovenskej národnej rady, neskôr Národného zhromaždenia ČSR, ale táto hra sa onedlho skončila. Kaliský sa stal pre  režim nepríjemným živlom. 
Je obdivuhodné, ako  priamo a nekompromisne  dokázal v tých rokoch poukazovať na deformácie spoločnosti,  žiadalo si to na jednej strane veľa obratnosti, na strane druhej aj odvahy. Bol redaktorom v odborárskom denníku Práca, šéfredaktorom nekomunistického denníka Ľud, ale ani tieto noviny nemohli byť čo len  v náznakoch proti režimu, komunistická strana  by ich bola okamžite zastavila. Kaliský  aj v týchto podmienkach našiel malé bojové polia, na ktorých sa denník dlho, sčasti aj po jeho nútenom odchode z redakcie, dokázal pohybovať: náprava krívd, spôsobených drobným ľuďom, odhaľovanie keťasov a siete čierneho obchodu, právna poradňa, kultúrna rubrika na vysokej úrovni - mnohí ľudia si denník kupovali práve pre túto jeho kvalitu. 
Od roku 1953 bol dramaturgom Slovenského filmu  a skvelých dvanásť rokov prežil v niekdajšom Kultúrnom živote, týždenníku slovenských spisovateľov, ktorý sa stal  prvým a hlavným tribúnom    demokratickej prestavby spoločnosti. Po okupácii v roku 1968 sa načas  stiahol do úzadia – pôsobil ako dramaturg Slovenskej televízie, márna snaha, normalizátori si ho ľahko našli  a  Kaliský ako jeden z prvých slovenských publicistov musel novinársku, literárnu a dramatickú tvorbu opustiť. 
Šesťdesiate roky  však vyryli už jeho prvú brázdu v literatúre faktu – na ich začiatku mu vyšla zbierka reportáží Dlhá cesta – v nej zaznamenal autentické ľudské príbehy a obnažil mnohé neprávosti, ktoré systém deformovali. O dva roky mu vyšla kniha súdničiek Obžalovaný, vstaňte! (1963) – to už bola literárna i politická udalosť – autor ako prvý na Slovensku otvorene napísal pravdu o  vykonštruovaných procesoch v minulom desaťročí. Bol aj spoluautorom ďalšieho výnimočného  diela Konfrontácie. Spolu s Mňačkovými knihami reportáží Kde sa končia prašné cesty a Oneskorené reportáže  povýšili tento beletristický novinový žáner na literárne umenie.   
Hoci dnes hovoríme o Romanovi Kaliskom predovšetkým ako o autorovi literatúry faktu, treba spomenúť, že vedľa  tohto žánru a vedľa tvorby časopiseckých  reportáží sa Roman Kaliský venoval  aj dramatickým žánrom. Napísal scenár niekoľkých závažných umelecko - dokumentárnych filmov, ktoré realizoval najmä v dielni Slovenskej televízie,  aj pozoruhodnú televíznu hru Koniec a začiatok (1968).
Keď  sa začiatkom roka 1970 ocitol bez práce, pomohli mu architekti.  Veľká projektová inštitúcia Zdravoprojekt ho zamestnala ako pracovníka vedecko-technických informácií. Bdelá strana však  zasiahla – neprešiel  rok a opäť mu zostala len  robotnícka zástera. Z roka na rok to prežíval   ťažšie,  mal už päťdesiatku, a ktože  zamestná päťdesiatnika,  na ktorého sa ešte pravidelne  pýtajú  z „februárky“? Najprv bol robotníkom v Chemických závodoch Juraja Dimitrova pri výrobe pesticídov, tam takmer stratil zrak,  niekoľko rokov tesnil okná a pritom sa vyučil za murára. Murárčina bolo jeho remeslom až do dôchodku. 
Po dlhých dvadsiatich rokoch sa do  spoločenského, novinárskeho a literárneho života – napočudovanie -  vrátil už takmer sedemdesiatročný Roman Kaliský ako mladík, plný dynamiky a chuti. Jeho presvedčenie, že výsledkom demokratických zmien musí byť aj slovenská   štátna suverenita, bolo od prvých chvíľ nemenné. Či pôsobil ako poradca podpredsedu vlády alebo  ako ústredný riaditeľ Slovenskej televízie. Dlho sa tam neohrial. Nebezpečný separatista a ešte zanovitá osobnosť, čo nechcela počúvať príkazy podenkových politikov, na ktorých mená si málokto po dvadsiatich rokoch aj spomenie, nevyhovovala predstavám víťazných strán a hnutí. Roman teda išiel medzi svojich – do Literárneho týždenníka, časopisu Spolku slovenských spisovateľov,  pokračovateľa niekdajšieho Kultúrneho života. Onedlho sa stal zástupcom šéfredaktora Slovenských národných novín, ale ovzdušie vtedajšej Matice mu nevyhovovalo, ani zastarané predstavy o vzhľade a obsahu  najstarších novín na Slovensku, ani šafárenie Matice slovenskej, ktoré raz na stránkach Literárneho týždenníka rozobral  s predvídavosťou proroka. V denníku REPUBLIKA  ako prvý zástupca šéfredaktora mohol viesť publicistickú časť  novín prvý raz v podmienkach samostatnej Slovenskej republiky. Po celý ten čas pôsobil aj ako poradca prezidenta...
V sedemdesiatpäťke sa stiahol do súkromia, aby dokončil  vzácne dielo literatúry faktu – knihu Na poslednom úseku.
V okruhu  priateľov a známych nepoznám nikoho, kto tak neúnavne, pokojne, ale dôsledne presadzoval potrebu slovenskej štátnosti ako Roman Kaliský.  Lebo hodnota úsilia o vlastný štát sa nemeria decibelmi. Ani hodnotu  diel literatúry faktu nemožno merať množstvom titulov. Len  štát akoby tieto dve  pravdy nevedel. Štát, ktorý aj jemu môže ďakovať, že jestvuje.  
Asi to už tak býva. 
Nech je teda laureátstvo národnej ceny za literatúru faktu – Cena Vojtecha Zamarovského, ktorú  členovia Klubu literatúry faktu udeľujú Romanovi Kaliskému s hlbkou úctou, skromnou satisfakciou za  najvyššie uznania od hlavy štátu, na ktoré síce Roman Kaliský nečaká, ale mal ich už dávno dostať po zásluhe a plným právom.  

